b'\n_START_ARTICLE_\nRudolf von Laban\n_START_PARAGRAPH_\nRudolf von Laban, tuntud kui Rudolf Laban (1879\xe2\x80\x931958), oli Ungari p\xc3\xa4ritolu tantsija, koreograaf ja liikumise teoreetik._NEWLINE_Ta oli \xc3\xbcheks moderntantsu algatajaks Euroopas. Tema t\xc3\xb6\xc3\xb6 pani aluse Labani liikumisanal\xc3\xbc\xc3\xbcsi metoodikale (labanotatsioon) ning t\xc3\xa4psemate tantsu \xc3\xbclesm\xc3\xa4rkimise arengutele. Teda peetakse tantsuajaloo \xc3\xbcheks olulisemaks isikuks.\n_START_SECTION_\nElulugu\n_START_PARAGRAPH_\nRudolf Laban s\xc3\xbcndis 1879. aastal Austria-Ungari impeeriumis. Oma noorusaastatel oli Laban huvitatud maalimisest ja arhitektuurist. Viimast \xc3\xb5ppis ta Pariisis, \xc3\x89coles des Beaux Arts koolis. Pariisis viibides hakkas teda l\xc3\xa4hemalt huvitama liikuva keha ja seda \xc3\xbcmbritseva ruumi vaheline suhe._NEWLINE_P\xc3\xa4rast oma \xc3\xb5pinguid Pariisis lavastas ta M\xc3\xbcnchenis karnevale. Tehes koost\xc3\xb6\xc3\xb6d tantsija/koreograafi Heidi Dzinkowskaga hakkas Laban veelgi rohkem keskenduma liikumiskunstile._NEWLINE_1915. aastal asutas Laban koreograafilise instituudi Z\xc3\xbcrichisse ning hiljem ka selle filiaale Itaaliasse, Prantsusmaale ja Kesk-Euroopasse. Samal ajal t\xc3\xb6\xc3\xb6tas koos oma \xc3\xb5pilase Mary Wigmaniga v\xc3\xa4lja tol ajal veel tundmata saksa ekspressionistliku tantsu._NEWLINE_1920. aastatel t\xc3\xb6\xc3\xb6tas koos oma \xc3\xb5pilastega v\xc3\xa4lja liikumise \xc3\xbcleskirjutamise viisi \xe2\x80\x93 labanotatsiooni \xe2\x80\x93 mida ta 1928. aastal ka esitles. Sellest sai 20. sajandi tuntuim tantsukiri._NEWLINE_Labani koreograafia ja liikumise teooriad on aluseks t\xc3\xa4nap\xc3\xa4evasele moderntantsule ja tantsu \xc3\xbclesm\xc3\xa4rkimisele. Ta t\xc3\xb6\xc3\xb6tas v\xc3\xa4lja tantsu kui kunstivormi._NEWLINE_P\xc3\xa4rast Labani surma 1958. aastal viisid tema p\xc3\xb5him\xc3\xb5tteid edasi tema enda tunnustatud tantsijad: Mary Wigman, Kurt Jooss ja Sigurd Leeder.'